22.10.2015

Statsbudsjettet 2016

FFOs

MERKNADER TIL

STORTINGETS

TRANSPORT OG KOMMUNIKASJONSKOMITÉ

# Forord

## Samfunnsmessig likestilling og deltagelse

Funksjonshemmedes Fellesorganisasjon (FFO) er den største interessepolitiske paraplyorganisasjonen i Norge som jobber for velferden og rettighetene til funksjonshemmede og kronisk syke. FFOs viktigste krav til samfunnsutviklingen er rettferdig fordeling av godene og at samfunnet er tilrettelagt og tilgjengelig for mennesker som lever med funksjonshemninger og kronisk sykdom. Dette forutsetter politisk vilje til både endring og handling. Derfor er det viktig for oss å komme med konkrete tilbakemeldinger og endringsforslag i fagkomiteenes høringer i Stortingets arbeid med statsbudsjettet.

Nær en femtedel av befolkningen har funksjonsnedsettelser, mange har kroniske sykdommer eller er pårørende. FFO har 77 medlemsorganisasjoner med over 335 000 enkeltmedlemmer. Derfor blir listen på våre forslag til de ulike komiteene nødvendigvis bredspektret og lang. Hovedmålet med regjeringens statsbudsjett for 2016 er arbeid, aktivitet og omstilling. Det er viktig at alle grupper i det norske samfunnet inkluderes i dette – også personer med funksjonsnedsettelser og kroniske sykdommer. Vi ser dessverre få tegn til det i dette budsjettet. Kommunene står overfor store oppgaver i 2016: Kommunereform og bosetting av flyktninger i tillegg til alle de andre lovpålagte oppgavene. Det er viktig og helt nødvendig at kommunene rustes økonomisk til å møte denne situasjonen og samtidig gir alle som er helt avhengig av det gode velferdstjenester.

Norge ratifiserte FN-konvensjonen for mennesker med nedsatt funksjonsevne i 2013. I år rapporterer myndighetene på om konvensjonen er fulgt opp i det norske samfunnet. FFO har fått ansvaret for å koordinere en skyggerapport, en parallell rapport fra sivilt samfunn, som lanseres 3. desember. Derfor leser vi statsbudsjettet for 2016 spesielt med henblikk på funksjonshemmedes rettigheter og oppfyllelsen av disse. Vi erfarer dessverre altfor ofte at det er én ting å ha rett på papiret, det er noe helt annet å få denne rettigheten i praksis.

Oslo, 22. oktober 2015



Knut Magne Ellingsen

Arbeidende styreleder

FFO er funksjonshemmedes organisasjoners samarbeidsorgan i Norge

FFO ble stiftet 21. september 1950

FFO har 77 medlemsorganisasjoner med over 335.000 medlemmer

FFO er organisert i 19 fylker

FFO er organisert i mange av landets kommuner

FFO-dok: SB2016-Merknad-SD

Trykk: Oktober 2015

Opplag: 40 eksemplarer

# Innhold

[Norge - universelt utformet 2025 4](#_Toc433185986)

[Status på de ulike transportområder 4](#_Toc433185987)

[Behovet for en handlingsplan 5](#_Toc433185988)

[Universelt utformede ombordstigningsløsninger 5](#_Toc433185989)

[Kap.1320 Statens vegvesen og kap.1350 Jernbaneverket 7](#_Toc433185990)

[Knutepunkt og holdeplasser 7](#_Toc433185991)

[Togstasjoner 7](#_Toc433185992)

[Kap. 1330 Særskilte transporttiltak 9](#_Toc433185993)

[Post 60 Særskilt tilskudd til kollektivtiltak 9](#_Toc433185994)

# Norge - universelt utformet 2025

**FFOs tilrådning**:

* FFO ber komiteen påse at den varslede handlingsplanen for universell utforming kommer i 2016.
* FFO ber komiteen om å sikre at handlingsplanen blir forpliktende med en fremdriftsplan og årlige øremerkede økonomisk rammer, slik at visjonen om et universelt utformet Norge i 2025 kan nås.
* FFO ber komiteen bevilge tilstrekkelig midler til innkjøp av ombordstigningsløsninger som sikrer bedre tilgjengelighet på buss, tog, ferge og fly, samt til utvikling av universelt utformede løsninger for ombordstigning.

## Status på de ulike transportområder

På samferdselsområdet har budsjettene de senere år hatt en betydelig økning. Det samme kan ikke sies om satsingen på universell utforming. På bakgrunn av at Norge har ratifisert FN-konvensjonen for mennesker med nedsatt funksjonsevne mener FFO at grunnleggende menneskerettigheter brytes på samferdselsområdet.

På jernbaneområdet har mange kompensatoriske tiltak blitt iverksatt for å øke tilgjengeligheten på stasjonene, noe som betyr svært mye for eksempel for syns- og hørselshemmede. Imidlertid vil kun 18 av landets over 337 jernbanestasjoner være universelt utformet ved utgangen av 2016. Her er det langt igjen, og betydelige investeringer må til for at alle stasjoner blir universelt utformet.

På veiområdet er satsingen på universell utforming dessverre liten i forhold til behovet. En god illustrasjon på dette er at man av totalt 900 holdeplasser og 100 knutepunkt langs riksveiene, kun skal oppgradere 32 holdeplasser og 4 knutepunkt i løpet av 2016. Oppgradering er viktig for å sikre en problemløs ombordstigning på buss. På fylkesveiene er behovene enda større.

Universell utforming blir implementert på lufthavner i forbindelse med ombygging eller nybygginger. I "Forskrift om universell utforming av lufthavner og om funksjonshemmedes rettigheter ved lufttransport" er det krav om at alle lufthavner skal kartlegges med hensyn til om krav til universell utforming er oppfylt. Dette arbeidet er i gang og vil foregå i perioden 2014-2016. Planen er at alle lufthavner som Avinor disponerer skal være universelt utformet innen 2025. Dette er positivt. I tillegg stilles det i forskriften krav om tilfredsstillende løsninger for ombordstigning. Dette er et område som er svært viktig for FFO, særlig det faktum at mange bevegelseshemmede bæres om bord på fly, noe som oppleves som både ubehagelig og uverdig.

Kravene til universell utforming av riksvegfergene er skjerpet. I den forbindelse varsles det at Statens vegvesen skal se nærmere på kaianlegg og oppstillingsplass for bil for bevegelseshemmede, både på kai og i ferge. Dette ble også omtalt i 2015, og det foreligger ingen signaler om når dette arbeidet avsluttes. FFO er svært opptatt av evakuering fra ferge i en nødsituasjon. Her finnes det ingen gode løsninger som ivaretar funksjonshemmede, noe vi etterlyser.

## Behovet for en handlingsplan

FFO hadde forventet at universell utforming hadde vært tydelig omtalt og høyt prioritert i budsjettet for 2016, når satsingen på transportområdet for øvrig er formidabel.

I budsjettproposisjonen fra Barne-, likestillings- og inkluderingsdepartementet står det at regjeringen tar sikte på å legge frem en ny handlingsplan for universell utforming med hovedvekt på IKT og velferdsteknologi i 2016. FFO ga sine innspill til ny handlingsplan allerede høsten 2013, samt i januar 2015. Vi fikk beskjed om at den skulle legges frem i april 2015, dette ble senere utsatt til september - og handlingsplanen foreligger fortsatt ikke. Vi beklager dette sterkt fordi vi frykter at det vil forsinke og hindre arbeidet med å få et universelt utformet Norge i 2025.

Stortinget har videre anmodet regjeringen om å legge frem et forslag til fremdriftsplan for å nå visjonen om et universelt utformet samfunn frem mot 2025. Vi ber komiteen gjenta denne anmodningen og understreke at dette haster.

FFO mener generelt at arbeidet med universell utforming har vært for lite prioritert på mange samfunnsområder de seneste årene. En ny handlingsplan som følges opp med konkrete tiltak og årlige bevilgninger, er nødvendig for å sikre en positiv utvikling fremover.

Beskrivelsen i budsjettet av arbeidet med universell utforming er fragmentert, og FFO har tidligere etterlyst en helhetlig beskrivelse av innsatsene og fremdriften på ulike samfunnsområder. Vi møtes ofte av argumenter om at arbeidet med universell utforming er integrert i det generelle forbedringsarbeidet på alle samfunnsområder og derfor blir lite synlig. En helhetlig handlingsplan kan øke bevisstheten om viktigheten av universell utforming og synliggjøre arbeidet tydeligere. Det er helt nødvendig i årene fremover, dersom målet om et universelt utformet Norge innen 2025 også på samferdselsområdet skal nås.

FFO ber derfor komiteen om å sikre at den varslede handlingsplanen på universell utforming blir forpliktende med en fremdriftsplan og årlige øremerkede økonomiske rammer.

## Universelt utformede ombordstigningsløsninger

Det er store utfordringer knyttet til å få på plass universelt utformede av- og påstigningsløsningene på de ulike transportområder. FFO mener at mange av løsningene som benyttes i dag langt fra er gode nok. Det er ofte nyttig å se hvilke løsninger som er valgt i andre land, selv om ikke alle løsninger er brukbare i Norge på grunn av værutfordringene vi har vinterstid.

Buss står for ca. 60 % av den totale persontransporten i Norge. Det er derfor et behov for standardiserte løsninger siden det paradoksalt nok finnes anslagsvis19 forskjellige standarder for universell utforming av buss, omtrent en for hvert fylke. FFO mener det er behov for busser som er tilpasset ulike grupper av reisende. Busser må utstyres med heis eller rampe som kan betjenes av bruker. Den mest brukte løsningen i dag er tunge metall-ramper som ikke fungerer godt for noen. Det jobbes med standardisering av universell utforming i buss, noe som vil kunne bidra til heving av den generelle buss-standarden. Kravene om universell utforming av busser skal selvfølgelig også ivareta behovene som reisende med syns- og hørselshemninger har.

Det er bra at det er bevilget midler til kjøp av nye togsett av typen Flirt, som skal erstatte gamle togsett. Plattformhøyden er svært ulik rundt om i landet, og det brukes tunge rampeløsninger som er utfordrende og tidkrevende å betjene. Gitt en situasjon der alle stasjoner har riktig og lik plattformhøyde på 76 cm, vil behovet for ramper være overflødig. Det betinger at alle gamle togsett erstattes med Flirt-tog, som gir trinnfri ombordstigning. For å lette situasjonen frem mot 2025 hadde det vært en god løsning om alle aktuelle stasjoner var utstyrt med lette sammenleggbare transportable ramper der hvor av- og påstigning er ekstra utfordrende på grunn av eksempelvis smal plattform. Slike ramper vil også være hensiktsmessige i en nødssituasjon.

For å unngå at passasjerer bæres inn og ut av fly er det nødvendig å få på plass tilgjengelige/universelt utformede ombordstigningsløsninger. Det er viktig at denne type utviklingsarbeid prioriteres fremover slik at vi finner frem til gode løsninger som kan likestille alle passasjerer i av- og påstigningssituasjoner. Vi vet at det finnes løsninger internasjonalt, som sikrer passasjerer i rullestol likeverdig ombordstigning, men det må settes av midler til innkjøp av disse. Det bør ha høy prioritet.

FFO ber komiteen bevilge tilstrekkelig midler til innkjøp av ombordstigningsløsninger som sikrer bedre tilgjengelighet på buss, tog, ferge og fly, samt til utvikling av universelt utformede løsninger for ombordstigning.

# Kap.1320 Statens vegvesen og kap.1350 Jernbaneverket

**FFOs tilrådning**:

* FFO anmoder komiteen om å be regjeringen om å intensivere arbeidet med universell utforming av kollektivknutepunkt og holdeplasser, også i fylker og kommuner.
* FFO ber komiteen understreke viktigheten av at arbeidet med tilgjengelighetstiltak og universell utforming av togstasjoner intensiveres.

## Knutepunkt og holdeplasser

På veiområdet er satsingen svært lav i forhold til behovet. I nasjonal transportplan 2014-2023 er det lagt opp til at 900 av om lag 6 500 bussholdeplasser og 100 knutepunkt på riksvegnettet skal oppgraderes til universell utformingsstandard. I 2016 er det lagt opp til at om lag 32 holdeplasser og 4 knutepunkt skal oppgraderes og legger dette til grunn, vil det ta svært mange år før målet om universell utforming også på dette området nås.

På fylkesveiene er behovene enda større. Dersom tempoet i arbeidet med universell utforming på disse områdene videreføres i samme tempo, vil det være umulig å nå visjonen om et universelt utformet Norge på dette området.

Det finnes ingen oversikt over hvor mange holdeplasser og knutepunkt som er universelt utformet per i dag. Statens vegvesen arbeider imidlertid med å få bedre oversikt over graden av universell utforming av egen infrastruktur. En slik oversikt har FFO etterlyst i flere år, og det er positivt at dette arbeidet nå ser ut til å bli prioritert.

På fylkesveiene er samferdselsbudsjettene lagt inn i rammen til fylket i tillegg til at ordningen med øremerkede midler til universell utformingstiltak i fylkene er falt bort. FFO mener dette er svært uheldig, fordi det bidrar til at arbeidet med universell utforming nærmest blir usynlig og det er stor risiko for at innsatsene blir lavere prioritert.

FFO ber derfor komiteen anmode regjeringen om å intensivere arbeidet med universell utforming for å sikre tilstrekkelige ressurser til universell utforming av kollektivknutepunkt og holdeplasser både på riks- og fylkesveinettet.

## Togstasjoner

På jernbaneområdet er det iverksatt mange kompensatoriske tiltak for å øke tilgjengeligheten på jernbanestasjoner, men det vil i løpet av 2016 kun være 18 av landets over 337 stasjoner som er universelt utformet. Med et snitt på 10 stasjoner per år, vil det ta over 30 år før alle stasjoner er universelt utformet. FFO mener dette er uholdbart i forhold til regjeringens mål om universell utforming innen 2025. Dette arbeidet går med andre ord alt for sakte.

Det som er enda mer alvorlig er at antall tilgjengelige togstasjoner kun har økt med 5 fra 2013-2016 til 106 stasjoner. Dette bekymrer oss da vi mener at mange stasjoner kan få bedre tilgjengelighet med enkle midler. Vi mener at det må være realistisk at alle jernbanestasjoner har akseptabel tilgjengelighetsstandard innen 2020.

Arbeidet med utbedring av mindre hindringer på stasjoner, som merking av trappetrinn, kontrastmarkering av glassflater og søyler, montering av døråpnere og fjerning av fysiske hindre ble påbegynt i 2012. Dette er innsatser som ikke er kostnadskrevende, som betyr svært mye for syns- og hørsels,- og bevegelseshemmede - og FFO mener at denne oppgaven burde kunne løses i et mye raskere tempo og ferdigstilles i løpet av 2016.

Vi har tidligere bedt om en helhetlig oversikt over tilgjengeligheten på alle togstasjoner i Norge, slik at det tydeliggjøres hva som må til for at den enkelte stasjon skal få tilfredsstillende tilgjengelighetsstandard på kort sikt og universell utforming innen 2025. Denne oversikten foreligger nå og blir jevnlig oppdatert og bekjentgjort.

FFO ber komiteen understreke viktigheten av at arbeidet med tilgjengelighetstiltak og universell utforming av togstasjoner prioriteres og intensiveres.

# Kap. 1330 Særskilte transporttiltak

**FFOs tilrådning**

* FFO anmoder komiteen om å be regjeringen om å innføre en nasjonal ordning for tilrettelagt transport for brukere med store behov fra 1. januar 2016 og å bevilge et tilstrekkelig beløp til dette formålet.

## Post 60 Særskilt tilskudd til kollektivtiltak

Mangelfull og dårlig utbygd kollektivtransport er en viktig faktor som står i veien for at funksjonshemmede og kronisk syke får realisert målet om full likestilling og deltakelse i det norske samfunnet. TT-ordningen ble i sin tid etablert som et kompenserende tiltak, grunnet nettopp manglende tilgjengelighet til offentlig transport. Det er imidlertid en gruppe av personer med funksjonsnedsettelser og kroniske sykdommer som ikke er i stand til i det hele tatt å benytte seg av kollektivtrafikken, selv om den blir tilgjengelig eller universelt utformet. Denne gruppen vil være helt avhengig av TT-ordningen.

TT-ordningen er i dag fylkeskommunal og praktiseres svært ulikt i fylkene. En forsøksordning for brukere med særskilte behov for transporttjeneste ble derfor etablert i april 2012. Hensikten var å etablere en nasjonal ordning med lik praksis i hele landet. I utgangspunktet var det planlagt en evaluering siste halvår 2014 slik at ordningen kunne komme på plass fra 1. januar 2015, men dette ble utsatt og forsøksordningen ble derfor videreført i 2015.

Vi hadde forventet at regjeringen hadde gjennomført evalueringen som planlagt i løpet av 2015 og lagt frem forslag om en nasjonal ordning for tilrettelagt transport i statsbudsjettet for 2016. I stedet er alle midlene til forsøksordningen fjernet fra Samferdselsdepartementets budsjett for 2016, noe vi undrer oss sterkt over. Dette fordi kollektivtransporten på langt nær er universelt utformet, og som nevnt, ikke kan brukes av alle. Regjeringen sier at eventuelle endringer i TT-ordningen må sees i sammenheng med de generelle utfordringene for kollektivtransporten og henviser til nasjonal Handlingsplan for kollektivtransporten som ble lagt frem i september 2014. Den angir ingen tidsramme for når dette er ferdig vurdert, noe vi mener er svært skuffende.

FFO mener en nasjonal ordning for tilrettelagt transport for brukere med store behov på best måte ivaretar deres transportbehov. Vi ber derfor komiteen be regjeringen om å innføre en nasjonal ordning for tilrettelagt transport for brukere med store behov fra 1. januar 2016 og å bevilge et tilstrekkelig beløp til dette formålet.